વિઝાએ ડેબિટ કાર્ડ ટ્રાન્ઝેક્શનનો ચાર્જ ઘટાડ્યો - NGS Business
વિઝાએ ડેબિટ કાર્ડ ટ્રાન્ઝેક્શનનો ચાર્જ ઘટાડ્યો-લોન - ક્રેડિટ કાર્ડ-કમાણી -બચત-Economic Times Gujarati
13 Jun 2018, 1230 hrs IST, ET Bureau
બેંગલુરુ:દેશના સૌથી મોટી કાર્ડ પેમેન્ટ નેટવર્ક વિઝાએ ડેબિટ કાર્ડ ટ્રાન્ઝેક્શન પરના ચાર્જમાં ઘટાડો કર્યો છે. તેનાથી ભારતમાં ડિજિટલ પેમેન્ટનું માર્કેટ વિસ્તરશે અને વધુ નાના વેપારીઓ તથા ગ્રાહકો તેનો ઉપયોગ કરતા થશે.
મેમ્બર બેન્કોને મોકલેલા એક પત્રમાં વિઝાએ જણાવ્યું કે તે ડેબિટ કાર્ડ ટ્રાન્ઝેક્શન પરના દરમાં 95 ટકા સુધી ઘટાડો કરશે. ₹2,000થી ઓછી રકમના ટ્રાન્ઝેક્શન પર સૌથી વધુ ઘટાડો થશે.
વિઝાએ તમામ કન્ઝ્યુમર અને મર્ચન્ટ કેટેગરીમાં ડિજિટલ પેમેન્ટ યુસેઝને પ્રોત્સાહિત કરવા ડેટા પ્રોસેસિંગ ફી મેળવી છે. તેનાથી ગ્રાહકોમાં ડેબિટ કાર્ડ પેમેન્ટ્સનો ઉપયોગ વધશે એટલું જ નહીં ક્લાયન્ટને સરકારના ડિજિટલ ઇન્ડિયા પ્રોગ્રામના ટેકામાં ડિજિટલ પેમેન્ટ ઇન્ફ્રાસ્ટ્રક્ચર વિસ્તારવામાં પણ મદદ મળશે."
નેટવર્ક પર કાર્ડ ટ્રાન્ઝેક્શનની સંખ્યાની દૃષ્ટિએ વિઝા ભારતમાં 40 ટકાથી વધારે બજારહિસ્સો ધરાવે છે. ભારતમાં 96 ટકા જેટલો વપરાશ ડેબિટ કાર્ડનો હોય છે. પરંતુ વેલ્યૂની દૃષ્ટિએ 51 ટકા જેટલો હિસ્સો ક્રેડિટ કાર્ડનો છે. દેશમાં 86.1 કરોડ ડેબિટ કાર્ડના ઉપયોગની સામે ક્રેડિટ કાર્ડની સંખ્યા માત્ર 3.7 કરોડ છે, જેથી ડિજિટલ પેમેન્ટમાં ડેબિટ કાર્ડનો પૂરતો ઉપયોગ થતો નથી.
પહેલી જુલાઈથી કાર્ડ ઇશ્યૂકર્તા બેન્કોને વિઝા દ્વારા લાગુ થતો ચાર્જ ₹2,000થી નીચેના ટ્રાન્ઝેક્શન માટે ઘટીને 15 પૈસા થશે જ્યારે તેનાથી મોટી રકમના ટ્રાન્ઝેક્શન માટેનો ચાર્જ ₹1.5 રહેશે. અત્યારે તમામ ટ્રાન્ઝેક્શન માટે ₹2.99નો એકસમાન દર છે.
મર્ચન્ટ એક્વાયરિંગ બેન્કો માટે પેમેન્ટ નેટવર્કે તેનો ચાર્જ ₹2,000 સુધીના ટ્રાન્ઝેક્શન માટે 45 પૈસાથી ઘટાડીને 15 પૈસા કર્યો છે. ઇશ્યૂકર્તા તથા મર્ચન્ટ એક્વાયરિંગ બેન્કો સામાન્ય રીતે મર્ચન્ટ પાસેથી આ ચાર્જ કાપતી હોય છે. જોકે, વિઝાએ તેની સર્વિસ ફી વધારીને ટ્રાન્ઝેક્શન રકમના 0.055 ટકા કરી છે જે અગાઉ 0.035 ટકા હતી.
એક સિનિયર બેન્કરે જણાવ્યું કે, અસરકારક રીતે જોતાં મર્ચન્ટ્સ અને બેન્કો નાની રકમના ટ્રાન્ઝેક્શન માટે કોઈ ચુકવણી કરતી નથી. આ પગલા દ્વારા બેન્કો માટે નાની દુકાનો પર ટર્મિનલ ગોઠવવાનું વધારે સરળ બનશે. નવા રેટ માત્ર ડોમેસ્ટિક ડેબિટ કાર્ડ ટ્રાન્ઝેક્શન માટે લાગુ થશે.
પીડબલ્યુસીના ફિન ટેક પાર્ટનર વિવેક બેલવાગીએ જણાવ્યું કે, "ભારતીય ફાઇનાન્શિયલ સર્વિસ ઉદ્યોગ માટે આ 'સેશે મોમેન્ટ' છે. કંપનીઓએ ગ્રાહકોને લો વેલ્યૂ નાણાકીય સર્વિસિસ પૂરી પાડવાની છે. આ પગલું તેમાં બંધ બેસે છે." નેશનલ પેમેન્ટ કોર્પોરેશન ઇન્ડિયાના રૂપેના કારણે વિઝા સામે હરીફાઈ પેદા થઈ હોવાથી પણ તેણે ફી ઘટાડવી પડી છે.